**Beretning fra Dagbadminton 2022-2023.**

I Dagbadminton er vi 74 spillere i alderen 52 – 88 med meget forskellige spilleniveauer.

Vi holder traditionerne i hævd og har stadig 1. tirsdag i måneden, hvor vi mødes til en ingefærshot eller en bitter ved dommerbordet kl.10.00, og derefter er der lodtrækningsturnering. Det er vældigt hyggeligt.

Om torsdagen har vi stadig torsdagsturnering med tilmelding og niveauinddelt spil i puljer. Det trækker mange spillere til, og der bliver gået til den, for selvom vi ikke er fra i går, vil vi stadig gerne vinde. 😊

Vi værner også om det sociale med samvær i klublokalet efter torsdagsturneringen. Og her kan jeg kun opfordre tidligere spillere til at komme og deltage og holde forbindelsen ved lige.

I år gik årets skovtur til Thorsvang i Stege med rundvisning og frokost efterfølgende.

Julefrokosten blev i 2022 afholdt på Café Langsiden og var en stor succes med lækker mad. Desværre kan det jo ikke lade sig gøre i år, så der må vi køre til Kiffen i Karlslunde.

Den opstartsfrokost vi indførte efter Coronaen er blevet et tilløbsstykke, men i år måtte vi jo så selv klare forplejningen, idet forpagteren af Langsiden er stoppet. Men 40 gæve spillere mødte op og hørte om vores tanker for den kommende sæson.

Og nu gentager jeg mig selv: Vi døjer vildt meget med harpiks på gulvet i hal 1. Så vi er nødt til at gå med spartel, rensemiddel og klud for bare at få det værste væk.

Vi er selvfølgelig mest bange for at spillerne hænger fast i gulvet og falder - og med den alder vi har – kan der nemt opstå svære skader.

Jeg arbejder videre på problemet, men det synes svært at løse.

Udover vores almindelige spil – deltager vi i firkantturneringen, som er et samarbejde mellem SB50 Ishøj, TIK Tåstrup, Glostrup og os.

Og 3 gange om året er der Holdturnering i Karlslunde. Deltagerantallet er desværre faldet betragteligt de sidste par år, men vi håber, at det vender i år.

Vi har stadig plads til flere spillere, så kender du nogen, der kender nogen, der har lyst, så henvis dem endelig til mig.

Liva Justesen, Dagbadminton

Greve 2023.10.16